George Soros podpísal výzvu na zdanenie bohatých.
Časť amerických miliardárov chce od novej hlavy štátu zvýšenie daní pre najbohatšiu vrstvu spoločnosti. Už 18 miliardárov podpísalo výzvu, ktorej cieľom je bojovať proti klimatickým zmenám aj nerovnosti v americkej spoločnosti. Výzvu podpísali mená ako George Soros, spoluzakladateľ Facebooku Chris Hughes, Molly Munger či potomok slávneho Walta Disneyho, píše BBC.
Podpísaní miliardári vyzvali prezidentských kandidátov, aby zaviedli zvýšené daňové zaťaženie pre bohatšie skupiny ľudí s majetkom nad 50 miliónov dolárov. Týmto opatrením by sa podľa nich zvýšila šanca na boj s klimatickými zmenami, zlepšila ekonomika štátu, zdravie obyvateľstva a USA by mohlo zefektívniť rovnosť príležitostí.
V liste sa spomína aj slávne vyjadrenie miliardára Warrena Buffeta, ktorý vyhlásil, že aj jeho sekretárka platí vyššie dane ako on sám. Ak by budúci prezident začal navrhované zvyšovanie daní pre najbohatšie skupiny implementovať, zasiahlo by okolo 75-tisíc amerických rodín. Odhady hovoria o tom, že v priebehu 10 rokov by takto mohlo do americkej ekonomiky natiecť okolo 2,75 bilióna dolárov.